Ba Dedekam

**Cecilie «Ba» Dedekam** (født **Valborg Cecilie Dedekam** 22. november 1914, død 31. august 2010) var en norsk billedhugger, maler og grafiker fra Oslo. Hun er kjent for sine småskulpturer i marmor, alabast og kleberstein, men arbeidet også med grafikk og glassrelieff. Dedekam hadde flere prisvinnende verk på utstilling i forskjellige norske og internasjonale galleri og museum i løpet av karrieren. Hennes offisielle navn som gift var Cecilie Wilhelmsen, men hun fortsatte å bruke Ba Dedekam som kunstner.

## Bakgrunn
Cecilie Dedekam ble født i Kristiania i 1914. Foreldrene hennes var generalagent Finn Dedekam og Valborg Boe. Hun studerte ved Queen Annes’s Studio i London i 1932, og ved Statens håndverks- og kunstindustriskole 1933–35. I 1936 giftet Dedekam seg med skipsreder og filantrop Tom Wilhelmsen. Hun studerte videre ved Art Students League i New York 1958-1960, og ved Pratt Graphic Art Center i New York i 1972. Hun var også ute på flere studiereiser til blant annet Frankrike, Italia, Mexico og Spania. 

Hun stilte for første gang ut kunst under kunstnernavnet Ba Dedekam under Høstutstillingen i 1960, her med en skulptur  i gips. Senere ble kunsten hennes utstilt på flere separat- og kollektivutstillinger i Norge og andre land. Hun mottok flere internasjonale priser for sine grafiske verk og skulpturer.

Dedekam vekslet mellom forskjellige teknikker og kunstformer, og skapte skulpturer, maleri, grafikk og glassrelieff. Dedekam var mest kjent for sine relativt små skulpturer hogd ut i forskjellige bergarter, som for eksempel marmor, alabast og kleberstein. I tillegg skapte hun også skulpturer i gips, bronse og leire. Naturalistiske eller mer abstrakte menneske- og dyreformer var vanlige motiv i skulpturene hennes. Disse skulpturene hadde ofte en virkningsfull kontrast mellom delikat overflatebehandling og delvis ubearbeidet steinblokk. 

Ba Dedekam og Tom Wilhelmsen var gift frem til Wilhelmsen døde i 1978. De var foreldre til Wilhelm Wilhelmsen (1937–2020), Finn Wilhelmsen (1939–2013), Cecilie Paus (f. 1943) og Helen Juell (f. 1947). Dedekam døde 95 år gammel 31. august 2010 i Sveits.

## Priser, premier og utmerkelser

* Grand Prix for skulptur på utstillingen Grand Prix International de Peinture et Sculpture par Association des Artistes de France et d'Outre-Mer, Paris 1972
* Grafikkpris, Cannes 1975
* Grand Prix Art Décoratif, Dauville 1976

## Utstillinger

### Kollektivutstillinger

* Statens årlige Kunstutstilling, Oslo, 1960
* Statens årlige Kunstutstilling, Oslo, 1963
* Statens årlige Kunstutstilling, Oslo, 1974-1975
* Unge Kunstneres Samfund, 1962
* Østensjøutstillingen, 1963
* Oslo Kunstforening, 1970
* Galleri Per, Oslo, 1970
* Unge Kunstneres Samfund jubileumsutstilling, Stavanger Kunstforening, 1970
* Internasjonal kunst- og kulturutstilling, Abidjan, Elfenbenskysten, 1972
* Grand Prix International de Peinture et Sculpture, Paris, 1972
* Associated American Artists, New York, 1973
* Månedens skulptur, Kunstnernes Hus, Oslo, 1974-01
* 1. Halle aux Toiles, Paris, 1974
* 11. Grand Prix International de Peinture la Côte d'Azur, Cannes, 1975
* Grand Prix des 7 Vollines, Rom, 1975
* Grand Prix, Dauville, 1976
* Roma, 1976
* Grand Prix, Lyon, 1978
* Luxembourg, 1980
* Milano, 1980
* Nordisk Skulpturbiennale, Drammen, 1980

### Separatutstillinger

* Galleri Per, Oslo, 1966
* Galleri Per, Oslo, 1970
* Galleri Per, Oslo, 1972
* Intimgalleriet, Bergen Kunstforening, 1973
* Intimgalleriet, Bergen Kunstforening, 1974
* La Caverne des Arts, Paris, 1974
* Tromsø Kunstforening, 1974
* Galleri Galtung, Oslo, 1975
* Galleri Mouffe, Paris, 1976
* Cannes, 1976
* Biarritz, 1976
* Galleri Tanum, Oslo, 1978 

## Referanser